CELEX: 
Language: sl
Date: 2021-12-09 00:00:00
Title: IZVEDBENA UREDBA KOMISIJE (EU) / o funkcijah javnega vmesnika, povezanega z informacijskim sistemom za notranji trg, za napotitev voznikov v sektorju cestnega prometa

IZVEDBENA UREDBA KOMISIJE (EU) …/…
            
            
               z dne 9.12.2021
            
            
               o funkcijah javnega vmesnika, povezanega z informacijskim sistemom za notranji trg, za napotitev voznikov v sektorju cestnega prometa
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               Ob upoštevanju Direktive (EU) 2020/1057 Evropskega parlamenta in Sveta z dne 15. julija 2020 o določitvi posebnih pravil v zvezi z Direktivo 96/71/ES in Direktivo 2014/67/EU za napotitev voznikov v sektorju cestnega prometa ter spremembi Direktive 2006/22/ES glede zahtev za izvrševanje in Uredbe (EU) št. 1024/2012
                  1
                ter zlasti člena 1(14) Direktive,
            
            
               ob upoštevanju naslednjega:
            
            
               (1)V skladu s členom 1(11) Direktive (EU) 2020/1057 se od cestnih prevoznikov lahko zahteva, da pristojnim organom države članice, v katero je ali je bil voznik napoten, pošljejo izjavo o napotitvi ali druge dokumente z uporabo večjezičnega standardnega obrazca javnega vmesnika, povezanega z informacijskim sistemom za notranji trg (v nadaljnjem besedilu: IMI), vzpostavljenim s členom 2 Uredbe (EU) št. 1024/2012 Evropskega parlamenta in Sveta
                  2
               . 
            
            
               (2)Dostop do javnega vmesnika, povezanega z IMI, bi bilo treba zagotoviti z vzpostavitvijo varnega računa, ki bi pooblaščenim uporabnikom omogočal upravljanje izjav o napotitvi in zahtevkov za dokumente, ki jih vložijo pristojni organi države članice. Pooblaščeni uporabniki bi morali imeti možnost evidentiranja podatkov o prevozniku, upravljavcu prevoza in napotenih voznikih. Pooblaščeni uporabnik je oseba, ki v imenu prevoznika upravlja izjave o napotitvi in odgovarja na zahtevke za dokumente iz države članice gostiteljice. 
            
            
               (3)Izjave o napotitvi bi bilo treba predložiti prek javnega vmesnika za največ šest mesecev. 
            
            
               (4)Zaradi skladnosti s členom 1(12) Direktive (EU) 2020/1057 in posodabljanja izjav o napotitvi bi moralo biti mogoče spremeniti informacije v izjavah o napotitvi. 
            
            
               (5)Prav tako bi moralo biti enostavno obnoviti izjave, da bi se izognili prevelikemu upravnemu bremenu za prevoznike.
            
            
               (6)Da se prevoznikom omogoči izpolnjevanje obveznosti iz člena 1(11), točka (b)(i), Direktive (EU) 2020/1057, bi moral javni vmesnik, povezan z IMI, dati izjavo na voljo v papirni in elektronski obliki.
            
            
               (7)Če prevoznik ne zagotovi dokumentov v skladu s členom 1(11), točka (c), bi moral imeti možnost, da na javnem vmesniku, povezanem z IMI, vidi, kdaj je država članica sedeža te dokumente zagotovila državi članici gostiteljici na podlagi njene prošnje za pomoč v sistemu IMI. 
            
            
               (8)Javni vmesnik, povezan z IMI, bi moral tudi enemu ali več nacionalnim organom omogočati, da v sistemu IMI prejmejo izjave o napotitvi in dokumente, ki jih na njihovo zahtevo pošljejo prevozniki. 
            
            
               (9)Da bi zagotovili učinkovito izvrševanje posebnih pravil o napotitvi voznikov in se izognili prevelikemu upravnemu bremenu, je pomembno, da se pristojni nacionalni organi v državi članici gostiteljici uskladijo tako, da prevozniki s strani navedene države članice ne prejemajo nepotrebnih zahtevkov v javnem vmesniku, povezanem z IMI, ki bi se nanašali na isto obdobje napotitve.  
            
            
               (10)Da bi nacionalni organi lahko preverili skladnost s pravili o napotitvi, je ključnega pomena, da imajo pristojni nacionalni organi dostop do voznikovih tahografskih vložkov, iz katerih so razvidne kode držav članic, ki jih voznik prečka. 
            
            
               (11)Glede na to, da se od prevoznikov zahteva samo, da tahografske vložke, izpise in prenesene podatke hranijo v čitljivi obliki vsaj eno leto po njihovi uporabi, bi moral javni vmesnik, povezan z IMI, v skladu s členom 10(5) Uredbe (ES) št. 561/2006 Evropskega parlamenta in Sveta
                  3
                prevozniku omogočiti, da odgovarja na zahtevke za dokumente pristojnih organov države članice, v katero so bili napoteni, za obdobje do predhodnih dvanajstih mesecev od datuma zahtevka. 
            
            
               (12)Da bi lahko prevozniki zbrali vse potrebne dokumente v osmih tednih, bi moral imeti prevoznik možnost, da zahtevane dokumente predloži v eni ali več fazah. 
            
         
         
            
               (13)Kadar država članica gostiteljica zaprosi za pomoč državo članico sedeža, bi bilo treba prevoznika o tem obvestiti prek javnega vmesnika, povezanega z IMI. 
            
            
               (14)Da zahtevki za dokumente ne bi ostali odprti v nedogled, bi jih moral pristojni organ države članice gostiteljice zaključiti po opravljeni oceni skladnosti prevoznika s pravili o napotitvi in prevoznika obvestiti o rezultatu zahtevka. V primerih, ko pristojni organi države članice gostiteljice ne zaključijo zahtevka za dokumente, bi se ta moral samodejno zaključiti po 24 mesecih. 
            
            
               (15)Glede na občutljivo naravo osebnih podatkov, ki se izmenjujejo prek javnega vmesnika, povezanega z IMI, je treba omogočiti izbris vseh na tem vmesniku in na računih prevoznikov shranjenih podatkov, ki niso več potrebni za preverjanje skladnosti s pravili o napotitvi voznikov v sektorju cestnega prometa. Obvezen samodejni izbris bi moral veljati tudi za dokumente, ki jih je prevoznik predložil prek javnega vmesnika, povezanega z IMI, na podlagi zahtevkov pristojnih organov za predložitev dokumentov.  
            
            
               (16)Kadar je za namene te uredbe potrebna obdelava osebnih podatkov, se ta izvede v skladu s pravom Unije o varstvu osebnih podatkov. Vsakršno obdelavo osebnih podatkov na podlagi te uredbe ureja Uredba (EU) 2018/1725 Evropskega parlamenta in Sveta
                  4
               . 
            
            
               (17)V skladu s členom 42(1) Uredbe (EU) št. 2018/1725 je bilo opravljeno posvetovanje z Evropskim nadzornikom za varstvo podatkov, ki je mnenje podal 7. julija 2021. 
            
            
               (18)Ukrepi iz te uredbe so v skladu z mnenjem odbora iz člena 4(1) Direktive (EU) 2020/1057 – 
            
            
               SPREJELA NASLEDNJO UREDBO:
            
            
               Člen 1
            
            
               Predmet urejanja
            
            
               Ta uredba določa funkcije javnega vmesnika, povezanega z informacijskim sistemom za notranji trg (IMI), za namene člena 1(11) Direktive (EU) 2020/1057. 
            
            
               Člen 2
            
            
               Splošne funkcije
            
            
               1.Večjezični javni vmesnik, povezan z IMI, prevoznikom zagotavlja zlasti naslednje tehnične funkcije:
            
            
               (1)odprtje računa za varen dostop do mesta, rezerviranega za prevoznika; 
            
            
               (2)zagotavljanje ustreznega beleženja dejavnosti uporabnika; 
            
            
               (3)evidentiranje podatkov o prevozniku, pooblaščenih uporabnikih, upravljavcu prevoza in napotenih voznikih v računu;
            
            
               (4)upravljanje izjav o napotitvi: 
            
            
               (a)evidentiranje informacij iz člena 1(11), točka (a), Direktive (EU) 2020/1057;
            
            
               (b)predložitev izjave o napotitvi, ki vsebuje informacije iz točke (a) in zajema najmanj en dan in največ šest mesecev; 
            
            
               (c)spremembe informacij v izjavi o napotitvi z namenom njenega posodabljanja; 
            
         
         
            
               (d)prenos kopije izjave o napotitvi v elektronski obliki in v formatu, ki omogoča tiskanje; 
            
            
               (e)obnovitev izjave o napotitvi; 
            
            
               (f)preklic izjave o napotitvi;
            
            
               (5)prejemanje zahtevkov za dokumentacijo v skladu s členom 1(11), točka (c), Direktive 2020/1057 in odgovarjanje nanje; 
            
            
               (6)dostop do vseh dokumentov, ki jih predložijo pristojni organi države članice sedeža, in vpogled vanje;
            
            
               (7)komunikacija s pristojnimi organi države članice, v katero so bili vozniki napoteni; 
            
            
               (8)obveščenost o zaključku zahtevka s strani pristojnih organov države članice gostiteljice. 
            
            
               2.Večjezični javni vmesnik, povezan z IMI, zagotavlja tudi tehnične funkcije, ki enemu ali več nacionalnim organom države članice gostiteljice, ki so pristojni organi v smislu člena 5, točka (f), Uredbe (EU) št. 1024/2012, omogočajo, da: 
            
            
               (a)prejemajo izjave o napotitvi; 
            
            
               (b)zahtevajo dokumente v skladu s postopkom iz člena 1(11), točka (c), Direktive (EU) 2020/1057; 
            
            
               (c)vnašajo končne rezultate ocene skladnosti prevoznika s pravili o napotitvi in zaključijo zahtevek 
            
            
               v IMI.
            
            
               Člen 3
            
            
               Funkcije v zvezi z zahtevki za dokumente
            
            
               1.Javni vmesnik pristojnemu organu države članice, v katero je bil voznik napoten, omogoča, da od prevoznika zahteva, naj pošlje dokumente iz prvega pododstavka člena 1(11)(c) Direktive (EU) 2020/1057 za obdobje do predhodnih dvanajstih mesecev od datuma zahtevka. Javni vmesnik, povezan z IMI, prevozniku omogoča, da predloži zahtevane dokumente v eni ali več fazah. 
            
            
               2.Če se od prevoznika zahteva predložitev enega ali več dodatnih dokumentov, ki niso bili vključeni v zahtevku iz odstavka 1, javni vmesnik izračuna osemtedensko obdobje za predložitev dokumentov od datuma zahtevka za dodatne dokumente.
            
            
               3.Kadar država članica gostiteljica zaprosi za pomoč državo članico sedeža, javni vmesnik omogoča, da je prevoznik o tem obveščen. 
            
            
               4.Vsak dokument, ki ga naloži pristojni organ države članice sedeža na podlagi prošnje za pomoč, ki jo vloži pristojni organ države članice gostiteljice v skladu s členom 1(11), točka (c), drugi pododstavek, Direktive (EU) 2020/1057, je viden na računu prevoznika. 
            
            
               5.Javni vmesnik omogoča, da je prevoznik obveščen o zaključku zahtevka za dokumente z navedbo končnega rezultata, ko nacionalni organi preverijo zahtevane dokumente.  
            
            
               Zahtevki za dokumente, ki jih pristojni organ države članice gostiteljice, ki je zahtevek izdal, še ni zaključil, se zaključijo samodejno 24 mesecev po datumu zahtevka. 
            
         
         
            
               Člen 4 
            
            
               Funkcije, povezane s hrambo podatkov
            
            
               1.Javni vmesnik, povezan z IMI, omogoča izbris vseh na tem javnem vmesniku in računih prevoznikov shranjenih podatkov, kadar ti podatki niso več potrebni za namene, za katere so bili zbrani in obdelani. Javni vmesnik omogoča pošiljanje opozorila prevozniku, da po potrebi pregleda in izbriše voznikove osebne podatke. 
            
            
               2.Javni vmesnik omogoča samodejni izbris izjav o napotitvi, ki so bile predložene prek navedenega javnega vmesnika, po 24-mesečnem obdobju iz člena 1(13) Direktive (EU) 2020/1057. 
            
            
               3.Kadar prevoznik predloži dokumente kot del zahtevka za dokumente, ostanejo zahtevani dokumenti na voljo le toliko časa, kolikor je potrebno za namene, za katere so bili zbrani, in ne dlje kot 12 mesecev po zaključku zahtevka. 
            
            
               Člen 5
            
            
               Začetek veljavnosti
            
            
               Ta uredba začne veljati dvajseti dan po objavi v Uradnem listu Evropske unije.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 9.12.2021
            
            
               
                     
               
               
                     Predsednica
                     Ursula VON DER LEYEN
               
            
         
         
            
                  
                     (1)
                  
                        UL L 249, 31.7.2020, str. 49. 
               
               
                  
                     (2)
                  
                        Uredba (EU) št. 1024/2012 Evropskega parlamenta in Sveta z dne 25. oktobra 2012 o upravnem sodelovanju prek informacijskega sistema za notranji trg in razveljavitvi Odločbe Komisije 2008/49/ES (uredba IMI) (UL L 316, 14.11.2012, str. 1).
               
               
                  
                     (3)
                  
                        Uredba (ES) št. 561/2006 Evropskega parlamenta in Sveta z dne 15. marca 2006 o usklajevanju določene socialne zakonodaje v zvezi s cestnim prometom in spremembi uredb Sveta (EGS) št. 3821/85 in (ES) št. 2135/98 ter razveljavitvi Uredbe Sveta (EGS) št. 3820/85 (UL L 102, 11.4.2006, str. 1).
               
               
                  
                     (4)
                  
                        Uredba (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (UL L 295, 21.11.2018, str. 39).